נוסקו

נוּסְקו֗ (באיטלקית: Nusco, בניב אירפינו: Nùscu) היא עיירה קטנה בדרום איטליה. העיירה נכללה בשנת 2025 ברשימת היישובים היפים ביותר באיטליה (I Borghi più belli d'Italia). מספר תושבי העיירה הוערך ב-3,791, נכון לתאריך 1 בינואר 2025. מספר התושבים המאומת ב-31 בדצמבר 2021 היה 3,918. אוכלוסיית העיירה נמצאת בהתמעטות מתמדת ומתמשכת. ב-25 באוקטובר 1981, היה מניין תושבי העיירה 5,206.

 מקור השם 
קיימים חילוקי דעות ביחס למקור שמה של נוסקו. יש הסבורים, כי מקור השם הוא שיבוש של המונח הלטיני מוסקוס (Muscus) ומאוחר יותר של המילה האיטלקית "Muschio", שמשמעותם טחב או אזוב, שכן היישוב בנוי באזור הררי גבוה, וסביבו קיימים מאפיינים של אזוב וטחב. אפשרות אחרת היא, שהשם גזור ממילה לטינית Nobiscum במשמעות של איתנו או אצלנו. קיימת סברה נוספת, ששם המקום מגיע מהמונח Conosco, שפירושו באיטלקית לדעת.

 היסטוריה 
האזכור ההיסטורי הראשון של נוסקו הופיע במסמך משנת 1093. בצוואתו מזכיר הבישוף אמאטוס (Amatus) את המקום, ומכנה אותו יישוב עירוני (בלטינית "civitas"). אזכור כזה מעיד על-כך, שהמקום היה קיים כישוב עוד קודם לשנת 1093. מבצר היה קיים במקום כבר מאות אחדות לפני כן, וסבורים שהמבצר נבנה ב-847, תקופה בה נסיכות סלרנו (Salerno) הופרדה מדוכסות בנוונוטו (Benvenoto). המקום היה משכנם של בישופים החל מהמאה ה-11. הבישוף אמאטו (אמאטוס) בנה את הכנסייה הראשונה בעיר, וסביבה החלו להתרכז עם הזמן תושבים רבים יותר ויותר. ב-1122 נתנה העיר מחסה לוויליאם, הדוכס האחרון של פוליה. גם ב-1254 הייתה הטירה מקום מפלט ל, שהפך מאוחר יותר למלך סיציליה. האזור עבר בין משפחות פאודליות רבות, עד לביטול השיטה הפאודלית באזור, ב-1806. בין השנים 1688 ל-1732 החריבו את האזור רעידות אדמה חזקות, ונחרבו גם חלקים גדולים של נוסקו. ב-1656 כשליש מתושבי העיר מתו כתוצאה ממגפה שפרצה באזור כולו. ב-1799 הטירה במקום נהרסה ונשדדה בידיי חיילים מטעם הקרדינל פבריציאו רופו (Fabrizio Ruffo). בשנת 1861 האזור השתלב בתהליך איחוד איטליה, תחת מלכותו של המלך ויטוריו אמנואלה השני.

 גאוגרפיה ואקלים 
 גאוגרפיה 
נוסקו נמצאת בדרום איטליה, שייכת למחוז קמפניה, לנפת אבלינו, ונמצאת באזור הקרוי איפריניה (Iprinia), על-שם שבט האיפרינים שאכלסו בעבר את האזור. העיירה בנויה על פסגתו של הר, וגובהה של נוסקו מעל פני הים עומד על 914 מטר, והיא קרויה "המרפסת של איפריניה". מרחקה של נוסקו מעיר הנפה אבלינו מסתכם במעט למעלה מ-40 ק"מ, מעיר המחוז נאפולי המרחק כ-93 ק"מ, וזה גם מרחק הנסיעה גם למפרץ נאפולי, חלק של הים הטירני, שהוא עצמו מהווה אזור ימי בתוך הים התיכון. נהרות ונחלים הזורמים בסמיכות לעיירה הם נהר אופנטו (Ofanto), ונהר הלוקאנו (Lucano). רכס הרי פיצ'נטיני (Monti Picentini) קרוב מאוד לעיירה.
שמאל|ממוזער|311px|מיקומה של נוסקו בנפת אבלינו, המיקום באיטליה במודגש במסגרת הקטנה.
 אקלים 
העיירה נמצאת באזור אקלים ים תיכוני, אך עקב גובהה המשמעותי מעל פני הים (914 מטר), תנאי מזג האוויר שונים בה מאשר באתרים סמוכים אליה, אך קרובים יותר לגובה פני הים. הטמפרטורות נמוכות יותר, ובחורף יורדות כמויות שלג משמעותיות יותר, מאשר במקומות שבאזור הבנויים בגבוה מעל פני הים. התקופה המושלגת בעיירה מתחילה בסוף חודש אוקטובר, ונמשכת עד סוף חודש מרץ, ולעיתים ראשית אפריל. כמות השלג הממוצעת בשנה עומדת על 69.9 מ"מ. מספר ימי השלג אינו רב, אך בימים רבים יורדים גשם ושלג לסירוגין. מספר ימי כלל המשקעים השנתי הממוצע עומד על 75.2 ימים (גשם וגם שלג). בשנה ממוצעת יורדים 488.2 מ"מ גשמים.

 אתרים ונושאי עניין 
 בעיר 
המרפסת של איפריניה: כיוון שהעיר בנויה על הר גבוה השולט על האזור, מתאפשרת תצפית נופית מאתרים רבים בתוך העיר. חלק מהגנים הציבוריים נבנו במיוחד באופן המאפשר תצפית פנורמית, לכן רבים מכנים את העיירה "המרפסת של איפריניה" (Irpinia).

העיר העתיקה: העיר העתיקה בעיירה היא מבוך של רחובות, סמטאות צרות ולעיתים צרות מאוד, עם כיכרות קטנות ממדים, מזרקות, אדניות ישנות עם צמחייה ופרחים, ומקומות תצפית אל הנוף שסביב העיירה, אל ההרים, היערות והעמקים.

ארמון הבישופ: נבנה במאה ה-18 בלב המרכז העתיק של העיירה, לפי דרישת הבישוף פרנצ'סקו בואונוונטורה (Francesco Buonaventura), הבנייה החלה בשנת 1754.

קתדרלת ס. אמאטו: הקתדרלה (Cattedrale di Sant’Amato), היא הכנסייה הראשית בעיירה, שבנייתה החלה במאה ה-11.

כיכר חג המולד: פיאצה נטלה (Piazza Natale) היא כיכר עירונית ומשמשת כמרכז העיירה. סביב הכיכר ניצבים בניינים עתיקים, בתי קפה ומסעדות, וחנויות שונות. בפיאצה (כיכר) זו מתקיימים אירועים, פסטיבלים ואסיפות.

מחוץ לעיר 
הרים: נוסקו מוקפת בהרי פיצ'נטיני (Monti Picentini), המציעים פעילויות מגוונות, מסלולי טיולים והליכה רגלית, טבע, נוף, פיקניקים, ספורט אתגרי וכדומה.

מצפה המגוון הביולוגי: המצפה הוקם ביוזמת עיריית נוסקו, ביחד עם קהילות ההרים השכנות, ונועד לעודד את ההגנה על חיות הבר, ועל הצמחייה הטבעית.

אירועים ופעילויות
ליל המדורות: בליל המדורות (La Notte dei Falò) הנערך בכל שנה בשבוע השני של ינואר, מודלקות מדורות בכל רחבי העיירה, במיוחד בכיכרות וברחבות, לזכר הנזיר st. Anthony (אנטוניוס הקדוש). המדורות נועדו להביע שמחת חיים. המסורת החלה כפי הנראה במאה ה-18. בשבוע ליל המדורות העיירה כולה מקושטת, ותאורה דקורטיבית רבה מודלקת. המדורות מלוות בנגינה, שירה וריקודים.

אירוע המנטה: בחודש יולי 2025 העיירה החלה מחדש אירוע שהיה נהוג בה בעבר, שני ערבים ולילות המוקדשים למנטה. למעשה, האירוע הוא אירוע קולינרי של אוכל, שתייה, סדנאות, הדגמות בדוכנים, בבתי קפה ובמסעדות. האירוע נקרא באיטלקית "Che mi salta in menta", והוא מתקיים בחודש יולי. במהלך שני ימי האירוע כל העיירה מוארת משעות הערב ועד עלות השחר בצבעי ירוק. מארים בתים, רחובות, בנייני ציבור וכיכרות.

פסטיבל רי לי צ'יקלוקולי: פסטיבל המזון "Ri Li Cicalucculi", המוקדש לאוכל, שתייה ובמיוחד לפסטה בהכנה ידנית. הפסטיבל הוא חגיגת קולינרית, בחודש אוגוסט 2025 התקיים הפסטיבל לפי המסורת בפעם ה-38, בפיאצה סן אמאטו בעיירה.

 תרבות אכילה ומוצרי מזון 
בנוסקו נוהגים להכין כמה מאכלים ומוצרי מזון ייחודיים, ומכינים גם נוסח מקומי של מאכלים אזוריים ואיטלקיים, במיוחד בתחומי גבינות צהובות.

גבינת ריקוטה בניולזה: סוג של גבינת ריקוטה, אותה מכינים מחלב כבשים. הכבשים הנמצאות כל הזמן במרעה. לריקוטה זו (Ricotta di pecora bagnolese) יש טעם ייחודי.

מנטה: סביב נוסקו מגדלים מנטה, ולכן בעיירה משלבים מנטה בסוגי מאכלים רבים, במיני מאפה, בסוגים מגוונים של פסטות, בקציצות בשר וירק, ברטבים שונים, בקציפות וגם במנות אחרונות, בתבשילים של בשר וכדומה, לפי מתכוני מנטה שונים.

צ'יקלוקולי: סוג של בצקניות ניוקי העשויות בעבודת יד בלבד, ומוגשות בדרך כלל עם בשר ורוטב, ובמיוחד רוטב בשם פּוּזׇנְדוּ (puzzendu).

גבינת קצ'וקבאלו: גבינות אלו הן גבינות קשקבל צהובות קשות, מיושנות במשך תקופה של עד ששה חודשים, מחלב מעורב של שני זני פרות. קיימים שני סוגי גבינות קצ'וקבאלו, Caciocavallo podolico dei Monti Picentini, ו-Caciocavallo Silano. שם הגבינה גזור מכך שתולים אותו בזוגות, כמו שתולים שקים על שני צידי גב הסוס.

מרק פסטה פאטאנה: Pasta Patane הוא סוג של מרק סמיך עם מעט נוזלים, שמרכיביו העיקריים הם תפוחי אדמה ופסטות קצרות. המרק מיועד לימים חורפיים וקרים במיוחד, ומקובל גם ביישובים נוספים במחוז.

 אזרחים ידועי שם 
צ'יריאקו דה מיטה, מי שכיהן כראש ממשלת איטליה בשנים 1988 עד 1989 נולד בעיירה בשנת 1928.

 כלכלה 
בחירתה של נוסקו כשייכת לקבוצת היישובים היפים ביותר באיטליה, מסייעת לתיירות המגיעה למקום, אך העיירה עדיין מתפרנסת בעיקר מענפי כלכלה מסורתיים דוגמת חקלאות ומסחר. אחד הגידולים הנפוצים בנוסקו ובאזור הוא ערמונים. בעיירה מייצרים גבינות מסוגים שונים, ופסטות בעבודה יידנית.

 תחבורה 
כבישים: הכביש האזורי העובר בסמוך לנוסקו הוא S57. מתוכו מסתעף כביש Sp57 המגיע ללב העיירה. גם כביש אזורי SP59 עובר בסמוך. האוטוסטרדה הקרובה היא E45/E41, במרחק של פחות מ-40 ק"מ.

אוטובוסים: שירות אוטובוסים סדיר מחבר את נוסקו עם עיר הנפה אבלינו. מאבלינו ניתן להמשיך לסלרנו או לנאפולי, ובדרך דומה בכיוון ההפוך אל נוסקו. יש גם שירות ישיר לשתי הערים הגדולות במחוז, אך בתדירות נמוכה יותר .

רכבת: לנוסקו אין תחנת רכבת משלה. תחנת הרכבת הקרובה ביותר נמצאת במונטלה (Montella), במרחק של כ-10 ק"מ מנוסקו. הרכבות מופעלות על ידיי חברת טרנאיטליה, ומגיעות למונטלה מכיוון אבלינו.

תעופה: נמל התעופה הבין-לאומי הקרוב ביותר לנוסקו עם אפשרויות טיסה רבות הוא נמל התעופה נאפולי (NAP), במרחק של כ-93 ק"מ. נמל התעופה של סלרנו (QSR) קרוב קצת יותר, במרחק של כ-77 ק"מ, אבל מספר היעדים הבין לאומיים המוצעים ממנו מצומצם יותר, מאשר מנמל התעופה נאפולי. נמל תעופה בין לאומי רחוק יותר הוא נמל התעופה בארי-פאלזה, במרחק של כ-181 ק"מ.

 ערים תאומות 
בשנת 2025 היו לעיירה שתי ערים תאומות, שתיהן בתחומי איטליה.



 ראו גם 
 מונטסרקיו
 קסטלאבאטה

 קישורים חיצוניים 




 הערות שוליים 

קטגוריה:קמפניה: ערים